钦定古今图书集成/明伦汇编/闺媛典/第074卷 > 何玉宋
## 钦定古今图书集成/明伦汇编/闺媛典/第074卷 > 何玉宋

按《福清县志》：何玉，宋化南里古洋人。父早丧，其母已
许东瀚林洪熥，未嫁。熥亡，女年十八，闻讣即与母诀，
母泣曰：“尔遽忍舍寡母耶？”因昼夜伺守之。女密制一
朱鞋，绣并蒂莲于上，从妹搜其箧，得之欷歔泣曰：“吾
服此长寐耳。”又为母制鞋数十，母曰：“何用许多”，曰：“‘恐
儿不能更制也’。悲涕哀吟五阅月，佯告母曰：‘儿今不
死矣’。”强饮食言笑如平常，母不为备。一日，服亲有吉
事，劝母往贺，乃以所制母鞋并《绝命诗》一首，封贮一
箧，以遗母，遂投缳而死。诗曰：“儿生十八秋，举止无人
识。黄泉愿同归，白日何太急！”林迎其丧，与洪熥合葬
焉。天启间事。